C 214/160
SL
Uradni list Evropske unije
16.6.2023
četrtek 19. januarja 2023
14. poudarja, da je treba temeljito pregledati uredbo o SUT, da bi se povečal njen prispevek k prihodkom sektorja in stabilnosti trga ter k boljšemu trženju in večji dodani vrednosti ribiških proizvodov; v zvezi s tem poudarja, da je pomembno oblikovati certificirane oznake za morsko hrano in mehanizme za blagovne znamke ribiških proizvodov, pa tudi povečati sledljivost v dobavni verigi, kar bi posledično izboljšalo obveščanje potrošnikov, jih spodbudilo k nakupu lokalno in trajnostno pridobljene morske hrane ter ozaveščalo o proizvodih malega ribolova;
15. poziva, naj se prek ESPRA omogočijo podporni programi za mali ribolov, da bi izboljšali poslovno upravljanje in organizacijske zmogljivosti, zmanjšali proizvodne stroške, izboljšali cene ob prvi prodaji ter zagotovili ekonomsko in okoljsko trajnostnost, zlasti z bolj trajnostno in sodobno floto;
16. izpostavlja težave, ki še vedno pestijo sektor malega ribolova ter se zaradi nestanovitnih in naraščajočih cen goriva in drugih vložkov lahko še poslabšajo, kar še posebej vpliva na manj konkurenčne segmente flote, tj. mali, obrtniški in priobalni ribolov;
Izboljšanje pogojev delovanja in zagotovitev prihodnosti malega, obrtniškega in priobalnega ribolova
17. pozdravlja dejstvo, da ESPRA omogoča podporo modernizaciji, zamenjavi ali nakupu novejših motorjev, ki oddajajo manj CO2, vključno z motorji, ki uporabljajo nove energetsko učinkovite tehnologije, in predelavi bencinskih motorjev; meni, da bi bilo treba uporabiti največje obstoječe stopnje sofinanciranja; opozarja, da številne od teh alternativnih rešitev glede motorizacije še niso na zadovoljivi stopnji razvoja in pomenijo znatno povečanje bruto tonaže, na primer pri nekaterih električnih motorjih;
18. poudarja, da je v nekaterih regijah večina sektorja malega ribolova odvisna od subvencij za gorivo; opozarja, da predlog Komisije za direktivo Sveta o prestrukturiranju okvira Unije za obdavčitev energentov in električne energije (COM(2021)0563) z odpravo sedanje obvezne izjeme za ribiški sektor in uvedbo najnižje stopnje obdavčitve ogroža sposobnost preživetja večine segmenta malega ribolova, ki za oskrbo z gorivom ne more opraviti dolgih potovanj do pristanišč z nižjimi cenami; poziva Komisijo in države članice, naj zagotovijo enake pogoje na mednarodni ravni in zato še naprej izvzemajo ribiško industrijo iz obdavčitve goriva; poudarja, da morebiten nov pristop ne bi smel obremeniti malega ribolova in bi moral biti osredotočen na alternativne rešitve, ki bi sektorju omogočile tako pravičen prehod v skladu s cilji zelenega dogovora kot možnost gospodarskega razcveta in dostojne pogoje za njegove delavce; v zvezi s tem in glede na trenutno izredno inflacijo cen goriva meni, da bi lahko države članice predvidele izredne ukrepe za pomoč segmentu malega, priobalnega in obrtniškega ribolova glede pričakovanih naraščajočih proizvodnih stroškov, zlasti v okviru ESPRA in nacionalnih operativnih programov;
19. poudarja težave in resne negativne ekonomske in socialne posledice krize zaradi covida-19 za ribiški sektor ter meni, da morajo države članice po potrebi za njihovo odpravljanje nameniti razpoložljiva nacionalna sredstva in sredstva EU ter razmisliti o izrednih ukrepih za pomoč ribičem, vključno z delavci, pri premagovanju kriz ali motenj na trgu; poziva države članice, naj sredstva, ki so na voljo v okviru kriznih mehanizmov, uporabijo za podporo malemu ribolovu; poudarja, da je kljub krizi sektor malega priobalnega ribolova še naprej deloval in državljanom EU omogočal dostop do morske hrane, zlasti v odročnih obalnih regijah, na otokih in v najbolj oddaljenih regijah;
20. poziva države članice, naj sredstva iz mehanizma za okrevanje in odpornost namenijo naložbam v floto malega priobalnega ribolova, da bi pomagale ribičem in izvajalcem dejavnosti, ki opravljajo s tem povezano delo (večinoma ženske), kot so popravljavci mrež, pomočniki na kopnem in izvajalci pakiranja, ter delavcem;
21. poziva Komisijo, naj pod okriljem ESPRA omogoči sektorsko podporo za postavitev infrastrukture za skladiščenje, zamrzovanje in hlajenje ter vzdrževanje hladne verige od ladje do končnega potrošnika; meni, da je ta podpora odločilen element, ki bo segmentu malega ribolova omogočil, da v celoti izkoristi ribolovne vire (ne da bi pri tem uničil ali izčrpal staleže) ter zagotavlja redno oskrbo s svežimi in visokokakovostnimi proizvodi ter njihovo dobavo prebivalcem, sektorju Horeca in živilskopredelovalni industriji;